b'\n_START_ARTICLE_\nValkokulmaviuhko\n_START_SECTION_\nKoko ja ulkon\xc3\xa4k\xc3\xb6\n_START_PARAGRAPH_\nLinnun pituus on noin 20\xc2\xa0cm ja paino noin 20\xc2\xa0g. Lajin h\xc3\xb6yhenpuku on muuten musta, paitsi kapea silm\xc3\xa4kulmajuova, katkonainen viiksijuova ja alapuoli ovat valkoiset. Pyrst\xc3\xb6n pituus on 10\xe2\x80\x9311\xc2\xa0cm, sukupuolet ovat saman v\xc3\xa4risi\xc3\xa4.\n_START_SECTION_\nEsiintyminen\n_START_PARAGRAPH_\nValkokulmaviuhkot el\xc3\xa4v\xc3\xa4t l\xc3\xa4hes kaikkialla Australian mantereella sek\xc3\xa4 Papua-Uudessa-Guineassa, Salomonsaarilla, Bismarckinsaarilla ja Indonesian it\xc3\xa4isimmill\xc3\xa4 saarilla. John Latham kuvaili lajin holotyypin Sydneyst\xc3\xa4 Australiasta 1801. Lajista tunnetaan kolme alalajia.\n_START_SECTION_\nElinymp\xc3\xa4rist\xc3\xb6\n_START_PARAGRAPH_\nValkokulmaviuhkot asuvat valoisissa metsiss\xc3\xa4 ja aukeilla mailla sek\xc3\xa4 ihmisasutuksen seuralaisena, ja karttavat sulkeutuneita sademetsi\xc3\xa4 ja soistuneita metsi\xc3\xa4.\n_START_SECTION_\nLis\xc3\xa4\xc3\xa4ntyminen\n_START_PARAGRAPH_\nLaji on yksiavioinen. Pes\xc3\xa4 rakennetaan tavallisesti puun vaakasuoran oksan oksanhaaraan. Se on kasvikuiduista punottu riippuva kori, joka on p\xc3\xa4\xc3\xa4llystetty h\xc3\xa4m\xc3\xa4h\xc3\xa4kinseiteill\xc3\xa4 ja vuorattu karvoilla tai h\xc3\xb6yhenill\xc3\xa4. Sama pes\xc3\xa4 saattaa olla k\xc3\xa4yt\xc3\xb6ss\xc3\xa4 useita vuosia, tai pari voi purkaa sen ja k\xc3\xa4ytt\xc3\xa4\xc3\xa4 osia uuden pes\xc3\xa4n rakentamisessa. Naaras munii tavallisesti kolme munaa, joita molemmat puolisot hautovat yhteens\xc3\xa4 kaksi viikkoa. Kummatkin emot my\xc3\xb6s hoitavat ja ruokkivat poikasia, jotka j\xc3\xa4tt\xc3\xa4v\xc3\xa4t pes\xc3\xa4n parin viikon ik\xc3\xa4isin\xc3\xa4. Pari pesii jopa nelj\xc3\xa4sti vuoden aikana, jos olosuhteet ovat suotuisat.\n_START_SECTION_\nRavinto\n_START_PARAGRAPH_\nValkokulmaviuhkot ovat hy\xc3\xb6nteissy\xc3\xb6ji\xc3\xa4, jotka saalistavat sek\xc3\xa4 maassa liikkuvia ett\xc3\xa4 lent\xc3\xa4vi\xc3\xa4 hy\xc3\xb6nteisi\xc3\xa4 ja muita pieni\xc3\xa4 selk\xc3\xa4rangattomia.'